《渴不饮盗泉水》
宋代·林希逸

盗有经行处，波流恶莫湔。固能浇我渴，誓不饮渠泉。

奔骥如追电，长鲸拟吸川。贪夫曾就酌，馋者莫流涎。

窃玉严于史，空瓢碎自贤。杜陵思贾井，病肺卧江船。

作者简介：福州福清人，字肃翁，号竹溪、庸斋。理宗端平二年进士。善画能书，工诗。淳祐中，为秘书省正字。景定中，迁司农少卿。官终中书舍人。有《易讲》、《考工记解》、《竹溪稿》、《鬳斋续集》等。